《七月六日作》
宋代·孔平仲

隔江见雨来，尤苦风大疾。蓬蓬宇宙中，掀搅若无物。

百川水倒流，瓦石亦飞越。浓云最轻浮，暂聚非永结。

随吹东西扬，散漫颇仓猝。竟无点滴惠，初势不可遏。

正昏露青天，方曀见白日。但增尘土高，益使水泉竭。

农夫忧岁事，怅望眼流血。蛟龙不能神，卷尾藏窟穴。

空馀鸟雀噪，庭户晚更热。深夜气稍苏，林端挂明月。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。